*****

ΚΑΝΟΝΙΣΜΟΣ (ΕΟΚ) αριθ. 2096/87 ΤΟΥ ΣΥΜΒΟΥΛΙΟΥ

της 13ης Ιουλίου 1987

για το καθεστώς προσωρινής εισαγωγής των εμπορευματοκιβωτίων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 28 και 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 3599/82 (4), όπως τροποποιήθηκε από τον κανονισμό (ΕΟΚ) αριθ. 1620/85 (5), θέσπισε ένα γενικό καθεστώς προσωρινής εισαγωγής στο οποίο δεν υπάγονται τα μέσα μεταφοράς·

ότι η κοινοτική νομοθεσία πρέπει να καλύπτει επίσης και τα μέσα μεταφοράς· ότι η προσωρινή εισαγωγή, η οποία επιτρέπει τη χρήση, χωρίς την καταβολή εισαγωγικών δασμών, των εισαγομένων εμπορευματοκιβωτίων που δεν ανταποκρίνονται στις προϋποθέσεις των άρθρων 9 και 10 της συνθήκης, όταν τα εμπορευματοκιβώτια αυτά προορίζονται προς επανεξαγωγή, συνεπάγεται παρεκκλίσεις από τις διατάξεις του κοινού δασμολογίου·

ότι πρέπει εξάλλου να ορισθούν κοινοί κανόνες για τη χρήση των ως άνω ατελώς εισαγομένων εμπορευματοκιβωτίων κατά την εσωτερική διακίνηση, να καθοριστεί η διάρκεια παραμονής των εμπορευματοκιβωτίων αυτών στην Κοινότητα και να ρυθμιστούν οι προϋποθέσεις εφαρμογής του καθεστώτος της προσωρινής εισαγωγής· ότι οι διατάξεις αυτές είναι απαραίτητες για την επίτευξη ενός από τους στόχους της Κοινότητας· ότι η συνθήκη δεν έχει προβλέψει τις αναγκαίες για το σκοπό αυτό εξουσίες, εκτός από τις εξουσίες του άρθρου 235·

ότι πρέπει να εξασφαλιστεί η ομοιόμορφη εφαρμογή του παρόντος κανονισμού και να προβλεφθεί για το σκοπό αυτό κοινοτική διαδικασία η οποία να επιτρέπει τη θέσπιση των διατάξεων εφαρμογής· ότι πρέπει να οργανωθεί στενή και αποτελεσματική συνεργασία μεταξύ των κρατών μελών και της Επιτροπής στον τομέα αυτό, στο πλαίσιο της επιτροπής των οικονομικών τελωνειακών καθεστώτων η οποία έχει συσταθεί από τον κανονισμό (ΕΟΚ) αριθ. 1999/85 του Συμβουλίου της 16ης Ιουλίου 1985 για το καθεστώς ενεργητικής τελειοποίησης (6),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το καθεστώς προσωρινής εισαγωγής επιτρέπει, υπό τους όρους που ορίζονται από τον παρόντα κανονισμό, τη χρησιμοποίηση στο τελωνειακό έδαφος της Κοινότητας, με καθολική απαλλαγή από τους εισαγωγικούς δασμούς χωρίς απαγόρευση ή περιορισμό των εισαγωγών, εμπορευματοκιβωτίων τα οποία δεν ανταποκρίνονται στους όρους οι οποίοι προβλέπονται στα άρθρα 9 και 10 της συνθήκης και περιέχουν ή δεν περιέχουν εμπορεύματα, και τα οποία εμπορευματοκιβώτια προορίζονται να επανεξαχθούν εν συνεχεία από το έδαφος αυτό.

Άρθρο 2

Κατά την έννοια του παρόντος κανονισμού νοούνται:

α) ως «εμπορευματοκιβώτιο», μέσο μεταφοράς (πλαίσιο, κινητή δεξαμενή, κινητά αμαξώματα ή άλλο ανάλογο μέσο):

- που αποτελεί διαμέρισμα εν μέρει ή τελείως κλειστό, στο οποίο τοποθετούνται εμπορεύματα,

- προοριζόμενο για διαρκή χρήση και που επομένως είναι αρκετά ανθεκτικό ώστε να αντέχει στις επανειλημμένες χρήσεις,

- ειδικά σχεδιασμένο ώστε να διευκολύνει τη μεταφορά των εμπορευμάτων, χωρίς διακοπή φόρτωσης, με έναν ή πολλούς τρόπους μεταφοράς,

- σχεδιασμένο έτσι ώστε να μετακινείται εύκολα, ιδίως κατά τη μεταφόρτωσή του από το ένα μεταφορικό μέσο στο άλλο,

- σχεδιασμένο έτσι ώστε να γεμίζει και να αδειάζει εύκολα, και με χωρητικότητα τουλάχιστον ενός κυβικού μέτρου.

Τα εμπορευματοκιβώτια «flats» εξομοιώνονται προς τα άλλα εμπορευματοκιβώτια.

Εντούτοις, μπορούν να αποφασισθούν παρεκκλίσεις σύμφωνα με τη διαδικασία που προβλέπεται στο άρθρο 15. Σύμφωνα με την ίδια διαδικασία, ο ορισμός του εμπορευματοκιβωτίου μπορεί να συμπληρωθεί για να ληφθούν υπόψη οι τεχνικές εξελίξεις.

Ο όρος «εμπορευματοκιβώτιο» περιλαμβάνει τα εξαρτήματα και τον εξοπλισμό του εμπορευματοκιβωτίου ανάλογα με την κατηγορία του, υπό την προϋπόθεση ότι μεταφέρονται με το εμπορευματοκιβώτιο.Ο όρος «εμπορευματοκιβώτιο» δεν καλύπτει τα οχήματα, τα εξαρτήματα και τα μεμομωμένα μέρη οχημάτων, ούτε τις συσκευασίες,

β) ως «εισαγωγικός δασμός», ο δασμός που ορίζεται στο άρθρο 1 παράγραφος 2 του κανονισμού (ΕΟΚ) αριθ. 3599/82,

γ) ως «τελωνειακή αρχή», κάθε αρχή αρμόδια για την εφαρμογή των τελωνειακών κανόνων ακόμη και αν η αρχή αυτή δεν υπάγεται στην τελωνειακή υπηρεσία,

δ) ως «εσωτερική κυκλοφορία», οι μεταφορές εμπορευμάτων που φορτώνονται στο τελωνειακό έδαφος της Κοινότητας με σκοπό την εκφόρτωσή τους εντός του τελωνειακού αυτού εδάφους.

Άρθρο 3

1. Η προσωρινή εισαγωγή των εμπορευματοκιβωτίων, που έχουν εγκριθεί για τις μεταφορές υπό τελωνειακή σφράγιση ή απλώς φέρουν σήματα,επιτρέπεται χωρίς διατυπώσεις ήδη από την εισαγωγή τους στο τελωνειακό έδαφος της Κοινότητας για λογαριασμό του ιδιοκτήτη ή εκείνου που έχει την εκμετάλλευσή τους ή των αντίστοιχων αντιπροσώπων τους.

2. Τα εμπορευματοκιβώτια που δεν αναφέρονται στην παράγραφο 1, υπάγονται στο καθεστώς της προσωρινής εισαγωγής εφόσον το επιτρέπει η τελωνειακή αρχή του κράτους μέλους στο οποίο έχει ζητηθεί η υπαγωγή των εν λόγω εμπορευματοκιβωτίων στο καθεστώς αυτό.

Άρθρο 4

Οι κανόνες σχετικά με την αναγνώριση της έγκρισης για τη μεταφορά υπό τελωνειακή σφράγιση των εμπορευματοκιβωτίων που υπάγονται στο καθεστώς της προσωρινής εισαγωγής, καθορίζονται σύμφωνα με τη διαδικασία του άρθρου 15.

Άρθρο 5

Τα εμπορευματοκιβώτια που έχουν υπαχθεί στο καθεστώς προσωρινής εισαγωγής μπορούν να παραμένουν στο τελωνειακό έδαφος της Κοινότητας για χρονικό διάστημα το πολύ 12 μηνών. Ωστόσο, όταν δικαιολογείται από ιδιαίτερες περιστάσεις, η προθεσμία αυτή μπορεί να παρατείνεται ώστε να είναι δυνατή η χρησιμοποίηση η οποία έχει επιτραπεί.

Άρθρο 6

Οι προϋποθέσεις για την υπαγωγή των εμπορευματοκιβωτίων που αναφέρονται στο άρθρο 3 παράγραφος 2 και των εμπορευμάτων που αναφέρονται στο άρθρο 10, στο καθεστώς προσωρινής εισαγωγής, καθορίζονται σύμφωνα με τη διαδικασία του άρθρου 15.

Άρθρο 7

Οι περιπτώσεις και οι όροι υπό τους οποίους η υπαγωγή των εμπορευματοκιβωτίων που αναφέρονται στο άρθρο 3 παράγραφος 2 και των εμπορευμάτων που αναφέρονται στο άρθρο 10 στο καθεστώς προσωρινής εισαγωγής εξαρτάται από την παροχή εγγύησης, καθορίζονται σύμφωνα με διαδικασία του άρθρου 15.

Άρθρο 8

Η τελωνειακή αρχή παίρνει όλα τα μέτρα εποπτείας και ελέγχου που κρίνει αναγκαία για την ορθή εφαρμογή του παρόντος κανονισμού από το δικαιούχο του καθεστώτος και από το χρήστη του εμπορευματοκιβωτίου.

Άρθρο 9

Τα εμπορευματοκιβώτια που έχουν τεθεί υπό καθεστώς προσωρινής εισαγωγής μπορούν να χρησιμοποιούνται σε εσωτερική κυκλοφορία πριν από την επανεξαγωγή τους από το τελωνειακό έδαφος της Κοινότητας. Ωστόσο, τα εμπορευματοκιβώτια μπορούν να χρησιμοποιηθούν μόνο μία φορά κατά τη διάρκεια κάθε παραμονής τους σ' ένα κράτος μέλος, για τη μεταφορά εμπορευμάτων που έχουν φορτωθεί στο εσωτερικό του ιδίου κράτους μέλους εφόσον τα εμπορευματοκιβώτια θα έπρεπε διαφορετικά να κινηθούν κενά στο εσωτερικό του εν λόγω κράτους.

Άρθρο 10

Η τελωνειακή αρχή εφαρμόζει το ευνοϊκό καθεστώς προσωρινής εισαγωγής στα μεμονωμένα μέρη, τα εξαρτήματα και το συνήθη εξοπλισμό των εμπορευματοκιβωτίων, τα οποία εισάγονται χωριστά από τα εμπορευματοκιβώτια για τα οποία προορίζονται.

Άρθρο 11

1. Το καθεστώς προσωρινής εισαγωγής λήγει όταν το εμπορευματοκιβώτιο που έχει τεθεί υπό το εν λόγω καθεστώς εξαχθεί εκτός του τελωνειακού εδάφους της Κοινότητας ή τεθεί, ενόψει της μεταγενέστερης εξαγωγής του υπό καθεστώς:

- σε ελεύθερη ζώνη ή

- υπό καθεστώς αποταμίευσης ή

- υπό καθεστώς ενεργητικής τελειοποίησης με το σύστημα της αναστολής.

2. Οι τελωνειακές αρχές μπορούν, σε εξαιρετικές περιπτώσεις, να δέχονται τη λήξη του καθεστώτος προσωρινής εισαγωγής, επιτρέποντας:

- να τεθεί το εμπορευματοκαβώτιο σε ελεύθερη κυκλοφορία,

- να τεθεί το εμπορευματοκιβώτιο υπό καθεστώς μεταποίησης υπό τελωνειακό έλεγχο,

- να καταστραφεί το εμπορευματοκιβώτιο υπό τελωνειακό έλεγχο, τα δε υπολείμματα και τα θραύσματα που θα προκύψουν από την καταστροφή αυτή μπορούν και αυτά είτε να επανεξαχθούν εκτός του τελωνειακού εδάφους της Κοινότητας είτε να έχουν μια από τις χρήσεις που προβλέπονται στην παρούσα παράγραφο,

- να εγκαταλειφθεί το εμπορευματοκιβώτιο υπέρ του Δημοσίου, αν η δυνατότητα αυτή προβλέπεται από τους εθνικούς κανόνες.

Η λήξη του καθεστώτος υπό τους όρους που προβλέπονται στο εδάφιο 1 μπορεί να επέλθει είτε αμέσως, είτε μετά την τοποθέτηση σε ελεύθερη ζώνη ή την υπαγωγή σε ένα από τα καθεστώτα που αναφέρει η παράγραφος 1.

3. Τα ελαττωματικά τεμάχια και τα ανταλλακτικά που αφαιρούνται από τα εμπορευματοκιβώτια μετά την επιδιόρθωση ή τη συντήρηση πρέπει να υποβάλλονται σε μια από τις χρήσεις που προβλέπονται στις παραγράφους 1 και 2.

Άρθρο 12

Οι διατάξεις του παρόντος κανονισμού δεν καταργούν τις απαγορεύσεις ή τους περιορισμούς εισαγωγής, εξαγωγής ή διαμετακόμισης που δικαιολογούνται για λόγους προστασίας των ηθών, της δημόσιας τάξης, της δημόσιας ασφάλειας, της υγείας και της ζωής των ανθρώπων και των ζώων ή διατήρησης των φυτών, προστασίας της εθνικής, καλλιτεχνικής, ιστορικής ή αρχαιολογικής κληρονομιάς ή προστασίας της βιομηχανικής και εμπορικής ιδιοκτησίας.

Άρθρο 13

Μέχρι τη θέσπιση κοινοτικών διατάξεων στον τομέα περί του οποίου πρόκειται, ο παρών κανονισμός δεν εμποδίζει την εφαρμογή από τα κράτη μέλη ειδικών απαλλαγών για τις ένοπλες δυνάμεις που σταθμεύουν στο τελωνειακό έδαφος κράτους μέλους, σύμφωνα με το άρθρο 136 του κανονισμού (ΕΟΚ) αριθ. 918/83 του Συμβουλίου της 28ης Μαρτίου 1983 για τη θέσπιση του κοινοτικού καθεστώτος τελωνειακών απαλλαγών (1), όπως τροποποιήθηκε τελευταία από τον κανονισμό (ΕΟΚ) αριθ. 3822/85 (2).

Άρθρο 14

Η επιτροπή οικονομικών τελωνειακών καθεστώτων μπορεί να εξετάσει κάθε ζήτημα που αφορά την εφαρμογή του παρόντος κανονισμού και που τίθεται από τον Προέδρό της, είτε με πρωτοβουλία του ίδιου, είτε κατ' αίτηση του αντιπροσώπου ενός κράτους μέλους.

Άρθρο 15

Οι αναγκαίες για την εφαρμογή του παρόντος κανονισμού διατάξεις θεσπίζονται σύμφωνα με τη διαδικασία του άρθρου 31 του κανονισμού (ΕΟΚ) αριθ. 1999/85.

Άρθρο 16

Ο παρών κανονισμός αρχίζει να ισχύει την 1η Ιουλίου 1987.

Τίθεται σε εφαρμογή έξι μήνες μετά την έναρξη ισχύος των διατάξεων εφαρμογής που θα θεσπιστούν σύμφωνα με τη διαδικασία του άρθρου 15.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Ιουλίου 1987.

Για το Συμβούλιο

Ο Πρόεδρος

P. SIMONSEN

(1) ΕΕ αριθ. C 4 της 7. 1. 1984, σ. 3.

(2) ΕΕ αριθ. C 104 της 16. 4. 1984, σ. 116.

(3) ΕΕ αριθ. C 248 της 17. 9. 1984, σ. 6.

(4) ΕΕ αριθ. L 376 της 31. 12. 1982, σ. 1.

(5) ΕΕ αριθ. L 155 της 14. 6. 1985, σ. 54.

(6) ΕΕ αριθ. L 188 της 20. 7. 1985, σ. 1.

(1) ΕΕ αριθ. L 105 της 23. 4. 1983, σ. 1.

(2) ΕΕ αριθ. L 370 της 31. 12. 1985, σ. 22.